বারুইপুরে বিজেপি কর্মী খুনের ঘটনায় নতুন মোড়, সিবিআই তদন্ত চাইল পরিবার

ওয়েব ডেস্ক : বারুইপুরে (Baruipur) বিজেপি কর্মী (BJP Worker) বাপি প্রামাণিকের খুনের ঘটনায় তদন্ত নিয়ে প্রশ্ন তুলল তাঁর পরিবার। পুলিশের তদন্তে ভরসা নেই, তাই ঘটনার নেপথ্যের আসল কারণ জানতে সিবিআই (CBI) তদন্তের দাবি জানিয়েছেন মৃতের পরিজনেরা। রবিবার রাতে উত্তর ট্যাংরাবেড়িয়া এলাকায় বাড়ির কাছেই খুন হন বাপি।

ঘটনার তদন্তে নেমে এখনও পর্যন্ত বিজেপির (BJP Worker) পঞ্চায়েত সদস্য সুজন মণ্ডল-সহ চারজনকে গ্রেফতার করেছে পুলিশ (Police)। মঙ্গলবার তাঁদের আদালতে হাজির করানো হয়। তবে গ্রেফতারির পর থেকেই ঘটনার অন্য একটি দিক সামনে এসেছে। সুজন মণ্ডলের স্ত্রী দাবি করেছেন, তাঁর স্বামীকে উদ্দেশ্যপ্রণোদিতভাবে মামলায় জড়ানো হয়েছে। তাঁর স্বামী ঘটনার সঙ্গে যুক্ত নন বলেও দাবি করেছেন তিনি।

আরও খবর : রাখিবন্ধন অনুষ্ঠান আয়োজনকে কেন্দ্র করে উত্তপ্ত বারাসত বিশ্ববিদ্যালয়, দু’পক্ষের সংঘর্ষে হাসপাতালে ভর্তি আহত পড়ুয়া

এদিকে নিহতের পরিবারের তরফে উঠে এসেছে রাজনৈতিক বিরোধের অভিযোগ। পরিবারের দাবি, বিজেপি করার কারণে বাপিকে প্রায় ১৮ বছর বাড়ির বাইরে থাকতে হয়েছিল। এমনকি তৃণমূলের দুই নেতা তাঁকে দল ছাড়ার বিনিময়ে ১০ লক্ষ টাকা দেওয়ার প্রস্তাব দিয়েছিলেন বলেও অভিযোগ। সেই প্রস্তাবে রাজি না হওয়ায় তাঁকে খুন করা হয়েছে বলে পরিবারের সন্দেহ। যদিও এই অভিযোগের সত্যতা এখনও তদন্ত করে দেখছে পুলিশ।

খুনের ঘটনায় একদিকে যেমন গ্রেফতারি হয়েছে, তেমনই তদন্তের নিরপেক্ষতা নিয়ে প্রশ্ন তুলছে মৃতের পরিবার। তাঁদের বক্তব্য, স্থানীয় পুলিশের বদলে কেন্দ্রীয় তদন্তকারী সংস্থার হাতে তদন্ত গেলে গোটা ঘটনার প্রকৃত ছবি সামনে আসতে পারে। সেই কারণেই সিবিআই তদন্তের দাবি জানানো হয়েছে। বাপি প্রামাণিকের মৃত্যু ঘিরে ইতিমধ্যেই রাজনৈতিক তরজা শুরু হয়েছে।